LidanRubinov/Halacha-QA huggingface dataset:
שאלה: צורת מבטא של הש"ץ: אני מקפיד להתפלל בהברה אשכנזית ביני לבין עצמי, אך עד כה נמנעתי מהתפלל בהברה זו כש"ץ בגלל שזה מתמיה את הציבור. אני רוצה לעשות את הצעד הזה ולהתפלל אף בציבור בהברה אשכנזית אך אשתי לא רוצה שאתפלל כך במקום מגורי ההורים כי זה מתמיה את הציבור הותיק (שמכיר אותנו) ואת חברינו, ועלול לגרום מבוכה וחוסר נחת להורים ולמשפחה. מה עלי לעשות, האם מותר לי להמשיך ולהתפלל במבטא ספרדי בציבור? האם מותר לי להתפלל בחלק מבתי הכנסת כך ובחלק כך?
תשובה: האשה צודקת, היות והציבור רגיל בהברה ספרדית יש להתפלל כך. אם הציבור מסכים מותר, אבל לכתחילה לא ראוי לעשות כן, ואם אתה לא חייב אין סיבה לגשת ולשנות מהציבור.
שאלה: צניעות ומאכל: א : חמותי אינה מתלבשת באופן צנוע בשולחן שבת ובימי החול היינו גופיה הדבר מצער אותי שאיני מרגיש בנח להסב עם משפחת אישתי בשולחן שבת, מה הדין מבחינת ההלכה האם לכתחילה מותר לי לשבת שם? האם מותר להגיד לידה דברי תורה? ב: האם מותר לאכול מאכלים מאדם שבוודאות אני יודע שאינו נוטל ידיים? האם ישנו היזק לאדם?
תשובה: א. קודם כל יש להקפיד בינתים שלא להסתכל על החלקים החשופים ע"י שתשפיל עיניך וכדומה. ותאמר להם בצורה עדינה שלא תעליב אותם שאם הם לא מקפידים על צניעות - ביקורך אצלם הוא עינוי בשבילך ומצער אותך ותשקול פעמיים אם לבוא שוב. אתה יכול לרמוז להם ע"י אשתך שהאוירה שם בשולחן שבת היא לא לרוחך, ואם זה לא ישתנה תצטרך לשקול אם אתה תוכל לבוא לשם שוב. ב. אין בזה בעיה. זה לא אוסר את המאכל.
שאלה: החנפת הארץ בדמים: בבתי הכלא בארץ כלויים רוצחי יהודים. האם העובדה שאנשים אלה לא מוצאים להורג מחניפה את הארץ בדמים?
תשובה: המדינה היתה באמת צריכה לגזור דין מוות, לפחות על מחבלים. יתכן וזה באמת מחניף את הארץ אבל קשה לי לקבוע באופן חד-משמעי, כי יש פה גם עניין של "דינא דמלכותא דינא" שהמלכות מוותרת. אמנם במקום שלא צריך לוותר, וזה באמת לא ר שמרחמים במקום שלא צריך לרחם.
שאלה: עיבור נשמה לגוי: שמעתי באחת ההרצאות של הרב אורי זוהר, שכל אלו שלא רצו לצאת מארץ מצרים נאבדו לגמרי. 1) מה זאת אומרת נאבדו לגמרי? 2) בקשר לעיבור נשמה - האם יכול להיות לגוי עבור נשמה של צדיק?
תשובה: 1. צריך לשאול את הרב אורי זוהר למה התכוון. 2. עיבור נשמה נועד, לפי הכתוב בספרים, לעזור לצדיק גדול שחסרה לו מצוה מסויימת לקבל נשמה מצדיק מדור קדמון שיעזור לו להשיג את אותה המצוה. אין עיבור נשמה למי שחסרות לו הרבה מצוות והוא יהודי בינוני, ובוודאי שאין לגוי- שלא חייב בכל התרי"ג מצוות.
שאלה: בדיקת פירות מתולעים: כיצד יש לבדוק מתולעים: שזיף ושקדים קלויים?
תשובה: שקדים מסתכלים שאין בהם חורים ונקבים ואבק על השקד. שזיף כדאי להשרות במים לפני השימוש. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: לתאר בשבת נפטר שעל-שמו קרוי הילד: האם מותר בקידוש של שבת בבוקר, שעושים לאורחים, להסביר מדוע ההורים קראו לילדם שנולד בשמו, כאשר הילד קרוי על שם קרוב שנפטר ואולי תיאורים על הנפטר עלולים לגרום לבכי ודמעות בקרב השומעים?
תשובה: בשבת ראוי להמנע מזה.
שאלה: קווי מהדרין ביהודה ושומרון: לאחרונה הועלה שוב עניין קווי המהדרין באוטובוסים. באוטובוסים מסוימים נהוג שגברים ונשים נוסעים בהפרדה כאשר הגברים מקדימה והנשים מאחורה. האם הדבר נכון הלכתית, האם כך צריך לנהוג? אם כן, מדוע לא נוהגים כך בקווי האוטובוס ליישובים?
תשובה: בקווים שיש בהם צפיפות יש מעלה בקווי מהדרין. אם כי יכולה גם להיות בזה הכבדה מסוימת למשפחות עם ילדים קטנים שהאב והאם ביחד צריכים לטפל בילדים. ואולם הכיוון צריך להיות לחנך לבריאות ושהלב והעיניים יהיו פונים ונמשכים לדברים חיוביים ולא לדברים שליליים. לשאלות בענייני חינוך לצניעות לחץ כאן.
שאלה: קניית רכב שנבנה בשבת: למיטב ידיעתי אסור להנות ממלאכה שנעשתה בשבת. לכן מעניינת אותי השאלה, כיצד אני יודע שהרכב שעליו אני נוסע לא נעשה בשבת? ובמידה ואסור להנות ממלאכה שנעשתה ע"י יהודים בשבת, אז איך אני יודע שאף אחד מהפועלים שעמלו על הרכב הוא יהודי?
תשובה: אין מה לחשוש כי הולכים אחרי הרוב, והרי בבית החרושת מייצרים הרבה מאוד רכבים, ולכן לא צריך לחשוש שדווקא הרכב הזה יוצר בשבת, שיש לנו כלל "כל דפריש מרובא פריש" ורוב הימים הם ימי חול.
שאלה: הכנת דייסת מטרנה בשבת: רציתי לשאול מה הדין בעניין הכנת דייסת מטרנה בשבת. יש אפשרות להכין שני תרכובות מהדייסה. 1. להכין אותה להזנה בבקבוק (כמו שמכינים מטרנה רגילה) 2. להכין אותה להזנה בכפית (בתוך קערה עם מים והאבקה ופשוט צריך לערבב). האם שניהם מותרים או רק אחד מהם? ומה הסיבה?
תשובה: אם זה נשפך מותר להכין ואין בזה גדרי לישה כי הדברים לא מחוברים, אבל אם ישפכו את הדיסה לצלחת היתה נשארת גבעה קטנה יש בעיה של לישה. לכן יש לעשות בשבת דליל יותר באופן שאם ישפכו לצלחת זה יתפשט (ולא צריך שיהיה נוזלי עד שאפשר לשתות את זה אלא רק שיוכל להתפשט בצלחת שטוחה).
שאלה: הפרת נדרי בת להורים גרושים: לכבוד מו"ר ועטרת ראשינו הרב הגאון הרב דוב ליאור שליט"א. שאלה שנשאלה ביני לבין החברותא שלי ונפקא מינה לעניין שקרה לנו בסניף בנ"ע. ידוע לנו שהבעל מפר נדרי אשתו והאב נדרי בתו. וידוע לנו מהגמרא בקידושין שאח ואמא מחתנים את אחותם בתה לאחר מות האבא. ומכאן שיש איזה שהוא כוח לאח ולאימא. מהו אותו כוח, דרבנן או דאורייתא? וניסינו להעמיד שאם נאמר שיש כוח לאח ולאימא, האם יהיה אפשר לומר שאח יפר נדרי אחותו (שבגרה ועדיין לא התארסה). כאשר הורים התגרשו ואח"כ הלכה האימא והתחתנה שוב לבעל אחר כשהייתה הנערה עדיין קטנה (בת 8) ולנערה אין קשר עם אביה הביולוגי מרצון ושלא מרצון. האם אחיה הגדול יוכל להפר לה נדרים או שחייבת התרת נדרים רגילה או אולי אביה החדש יוכל להפר לה או שאולי ארוסה לעתיד יוכל להפר לה "כי מת אב והתרוקנה רשות לבעל ארוס"?
תשובה: כוח הקידושין שמקדשים האמא והאח את הקטנה היתומה הוא רק מדרבנן, אבל מדאורייתא רק לאבא יש כוח לקדש את ביתו בהיותה קטנה, כלומר עד גיל 12, ומגיל זה והלאה היא כבר נקראת בוגרת ועומדת ברשות עצמה ואין לאבא סמכות לקדש. חכמים תיקנו לקטנה שאביה נפטר שאחיה הגדול או אמא יכולים להשיא אותה מדרבנן, היות ואין מי שיוכל לשמור עליה. לאבא חורג אין שום כוח בכלל על ילדה.
שאלה: ברית מילה לאחר שמונה ימים: לפי כשבוע נולד לי בן זכר במשקל 2 קילו (נולד בסוף חודש שמיני שבוע 35). הבנתי גם מבית החולים שברית לא עושים עד שהילד יגיע למשקל של 2.5 קילו לפחות. ברצוני לשאול, אם כבר חרגנו משמונת ימי המילה ונצטרך לערוך ברית רק בעוד כשבוע-שבוע וחצי (הילד עכשיו בן שבוע), האם משנה יום הברית בחינת דת? אני מעוניין לעשות ברית בעזרת השם לקראת סוף שבוע (יום חמישי שישי) ושמעתי ממספר אנשים שבמידה והברית לא נעשת בזמן בחינת דת הברית צריך להעשות בין הימים א ל- ג, רציתי לדעת האם יש משהו בדברים?
תשובה: את הברית יש לעשות כשהילד מסוגל לכך ולא לדחות מסיבות צדדיות. דחיה לימי חמישי ושישי היא בעייתית יותר. למנהג ספרד אין עושים ברית שלא בזמנה בסוף השבוע כדי שלא יצטרכו לחלל שבת. למנהג אשכנז מותר, אולם לדחות לכתחילה לא ראוי בלאו הכי, וקל וחומר לא לסוף השבוע.
שאלה: חובת כיסוי ראש כשרואים אותה מבחוץ: האם האישה צריכה להקפיד ללכת בכיסוי ראש בביתה אם יש חלונות שפונים לרחוב ועלולים לראותה מהרחוב? והאם יש הבדל אם החלון הוא בגובה הרחוב או שהאנשים צריכים להפנות את הראש לגובה?
תשובה: מעיקר הדין מותר לאשה ללכת בבית בלי כיסוי ראש אבל אם רואים אותה מבחוץ אז מסתבר מאוד שהיא צריכה להקפיד שלא יראו אותה מבחוץ, או שתסגור את התריסים או את הוילון, ואם זו קומה גבוהה אין חשש, רק בקומת קרקע.
שאלה: שמירת נגיעה בחתונה: ראיתי בתשובה של הרה"ג יעקב אריאל באתר זה שניתן להחזיק יד ביד לאחר החופה על מנת שלא ייכשלו החתן כלה באיסורי נגיעה עם אנשים זרים. ברצוני לשאול 2 שאלות: האם אכן ראוי ללכת יד ביד לאחר החופה לפני המוזמנים? האם מותר להצטלם לאחר החופה ולהחזיק ידיים כאשר הצלם למעשה נוכח ורואה זאת?
תשובה: לדבריך אמרתי "ניתן.", אך לגופו של עניין איני ממליץ לעשות זאת בפני הציבור.
שאלה: כמה זמן להתפלל על חולה: 1. אדם שחולה ואני מתפללת עליו, ואני לא מכירה אותו ולא יודעת מה מצבו, אז כמה זמן להמשיך להתפלל עליו? מה ראוי לעשות, להפסיק או להמשיך חודשים או שנים להתפלל עליו? אין לי כל קשר ולא מכירה אם הבריא או נפטר חלילה, מה העניין בהלכה? 2. מה ההלכה אומרת לגבי אישה שצריכה להקשיב לבעלה בכל מצב? ז"א, יש לה דעה משלה בעניין מסוים, והבעל רוצה אחרת, והיא עושה מה שהיא רוצה בעניין זה, אם היא לא מקשיבה לבעלה זה נוגד את ההלכה, היא עוברת על איסור הלכתי? מה ראוי לעשות?
תשובה: 1. להתפלל עליו כמה ימים, לא יותר משבוע, שהרי אדם בדרך כלל אינו חולה יותר מזמן זה, ויש להניח שכבר חל שיפור במצבו ויצא מכלל סכנה. 2. הבעל לא יכול לכוף את האישה בכל דבר לחשוב כמוהו. במחלוקת בענייני הבית, לדוגמא: שצריכים לקנות תנור או מקרר והם חולקים איזה דגם לקנות, לא שייך שאחד יכתיב לשני מה לעשות אלא צריך להגיע להסכמה.
שאלה: קידוש בבית כנסת בשנת אבל: אמי ע"ה נפטרה ביב תשרי תש"ע. בשבת הקרובה (לאחר תום ה-30 ) יערך בבית הכנסת לאחר תפילת מוסף קידוש של חתן תורה וחתן בראשית. האם אני יכול להשתתף בקידוש?
תשובה: אם העדרותך מורגשת מותר לך להישאר, כי עזיבתך תתפרש כאבלות בפרהסיה בשבת. אם האוירה בקידוש תהיה כמו בסיום מסכת, דהיינו: שהעיקר יהיו דברי תורה, מותר לך להשתתף בכל מקרה.
שאלה: היחס לגיס שהתחתן עם גויה: אח של בעלי נישא לגויה. הוא איננו בארץ כעת אך במשפחתו של בעלי (הוא חוזר בתשובה ושאר משפחתו אינם דתיים כלל) מקבלים את זה בשמחה וממתינים לבואם לארץ לביקור. לנו מאוד מאוד קשה לקבל את זה. אנו שנינו דתיים ומנסים להנחיל לילדינו את ערכי התורה. אני לא רוצה אפילו לחשוב על העניין אם יהיו להם ילדים. אך שאלתי היא: איך להגיב? אני מבחינתי לא רוצה בכלל לראות אותה ולא רוצה שהילדים שלי (גילאי 2 ו 4) יפגשו בה. אני לא רוצה שהילדים שלי יגדלו במצב שהם מודעים לעניין שיש אופציה כזו בכלל, ושטות כמו שחמותי ושאר משפחתו אומרים: שהאהבה מנצחת הכל כולל את ההלכה, ואת הדת לא תכנס להם לראש!! אני ממש מפחדת מזה. מה עושים?
תשובה: נשואים עם גויה זה דבר חמור יותר מכל העבירות. זה לעזוב את עם ישראל. ולכן את צודקת שאת לא מעונינת בקשר עם האשה הזרה. אתם יכולים לומר שאת האח אתם מוכנים לפגוש אך לא את האשה. שלהלכה אינה אשתו כמובן.
שאלה: תיקון חפצים עצמאי: א. האם תיקון חפצים שונים ללא הזמנת שרותי מומחה יכול להחשב כגזל או מניעת שכר ממנו? (כגון מכשירי חשמל,אינסטלציה,רהיטים וכו ). האם יש דקויות בדבר? ב. האם מותר לתקן או לעשות שרות חד-פעמי לשכנים קרובים ללא ת או בעבור ת פחות יותר, ממה שמקובל בשוק? אם כן,כיצד לנהוג אם אתבקש לעשות את זה פעם נוספת?
תשובה: א. בודאי שמותר לאדם לתקן לעצמו את חפציו, ואין לו שום חיוב לתת את ממונו לבעל מקצוע אם אינו רוצה או צריך לכך. ב. ההלכה אומרת שאסור לרדת לאומנותו של חברו. והכוונה היא שכשיש בעל מקצוע שמתפרנס במקום כלשהו, ישנם מקרים בהם יהיה אסור לאדם אחר לבוא לאותו מקום ולהציע אותם השירותים, מכיוון שבכך הוא פוגע בפרנסתו של הראשון. דין זה מובא בגמרא בבא בתרא דף כא ע"ב, ובשו"ע חו"מ סימן קנו'. יש להלכה זו מס' פרטים ולכן צריך לדון בכל מקרה גופו. אמנם בנידון השאלה נראה שכשאדם אינו 'פותח עסק' חדש אלא רק מדי פעם עושה טובה לחבריו או מכריו, אין זה בגדר של יורד לאומנות חברו. עוד סיבה להתיר היא, שעד שמסתכלים על טובת האומן הראשון יש להתחשב גם בלקוחותיו ואם יש להם רווח מאומן אחר למה שנאסור עליו ונפסיד אותם? (סברא זו מובאת בראשונים שם ובשו"ע). אמנם, גם להלכה זו יש עוד תנאים, אך במקרה הנידון, שאין כאמור כוונה לפתיחת עסק, נראה שמוסכם שמותר ואין בעיה. הרב ניר סיני
שאלה: משחקי קלפים בשבת: 1.האם מותר לספרדים לשחק בקלפים בשבת? ואם צריך למיין את הקלפים אסור? (נגיד אני מקבל פעמיים 10 אז לשים אותם ביחד, שלוש פעמים 4 אז לשים אותם גם ביחד-בקיצור משחק שנקרא פרזידנט) 2.משחקי שולחן כגון דמקה, שש בש, שחמט לספרדים, האם יהיה מותר? קראתי איפשהו שבדעת השולחן ערוך שאוסר כדור משום מוקצה יאסור גם שאר כלי משחק מה דעת הרב בנושא? (שוב פעם,לספרדים)
תשובה: השאלה שייכת בין אצל אשכנזים ובין אצל ספרדים: הכלל הוא שמותר לברור לעצמו את הקלפים שרוצה. ולכן יש להקפיד בכל המשחקים רק לקחת את הקלפים הרצויים ולא להוציא את שאינם רצויים. לגבי ביטול זמן יש בעיה גם ביום חול, והתבטאו על זה שזה מושב לצים, כלומר זו ריקנות ללא כל תוכן. לוקחים דבר יקר ששמו זמן ומבזבזים אותו על דברים בטלים. אדם מישראל לא צריך לבזבז זמן ולא צריך לשאול את עצמו מדי פעם "לאן הערב". אם הוא בן תורה - שילמד, ואם יש לו מלאכה ועסק בישובו של עולם - יעבוד בו, שיעשה משהו פרודוקטיבי ולא סתם יבזבז את זמנו על שטויות.
שאלה: מעשרות מאדנית: בביתי אדנית כוסברה. אנו קוטפים ממנה ישר לסלט רק את הכמות הנדרשת (לרוב כמות קטנה). כיצד יש לנהוג לגבי מעשרות? האם יש כמות מינימלית למעשר, למעשר שני ולברכה?
תשובה: כל כמות חייבת בהפרשת תרומות ומעשרות. מכיוון שהאדנית בתוך הבית אין צורך לברך כלל. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: ליזר להסרת שיער מהגרון: האם לגבר מותר לעשות ליזר בחלק מהגרון (של 10 ס"מ) משום שהשערות מפריעות?
תשובה: אם זה מפריע - מותר. אם זה לשם נוי - אסור, שיש איסור להתייפות בתכשיטי נשים.
שאלה: ביטול עלית כהן לתורה בשני וחמישי: בבית הכנסת שלנו בשני וחמישי, במניין ראשון יש כ 10-20 מתפללים - מניין ספרדי. האם נכון לבקש מהכהן לצאת מבית הכנסת בשני או בחמישי כדי שסבב העליה לתורה של הציבור יהיה קצר יותר. לא מדובר על תלמידי חכמים או תורמים גדולים ולא במקרה נדיר כפי שמצויין בילקוט יוסף. א. כשהכהן לא מסכים. ב. כשהכהן מסכים, והאם רשאי הוא להסכים.
תשובה: כל עוד שאין סיבה מיוחדת לביטול "וקדשתו" של הכהן אין לשנות אלא יעלו כהן ולוי וישראל, בין אם הכהן מסכים ובין אם לאו.
שאלה: חוסר התאמה בין שמות: אני בן 30 גרוש ולפני כחודשיים הכרתי בחורה גרושה והלכתי לרב שהייתי אצלו פעם באזור המרכז והוא בדק לי התאמה לפי שמות ואמר שאני אברח ממנה שלא אפול שוב. רציתי לדעת מה דעת התורה וההלכה על דבר כזה? והאם לשמוע לאותו רב שנחשב כמקובל ולעזוב את הזיווג הזה, למרות ששנינו מרגישים שזה זה.
תשובה: איני יודע מי הרב המקובל שאתה מדבר עליו אם הוא באמת אדם גדול או לא. אם הוא רב שגדולי תורה מאשרים שהוא מקובל, יש מקום להתחשב בדעתו. אבל אם הוא מציג עצמו כמקובל ואין גדולי תורה שמאשרים זאת, אין ללכת אליו כלל.
שאלה: שטיפת צלחת חלבית עם סקוץ' בשרי: רחצתי צלחת חלב בטעות עם סקוץ' בשרי-ברגע שהבחנתי הפסקתי מיד (צלחת חרס). מה הדין לגבי הצלחת והסקוץ'? (הצלחת עצמה חלבית אך ברגע שרחצתי אותה לא היה עליה אוכל)
תשובה: רק אם המים שבהם רחצת את הכלים היו רותחים ורק אם היו חתיכות בשר על הסקוץ' והצלחת, יש כאן בעיה. לכן, אם לא התקיימו שני התנאים האלו, ובוודאי אם שטפת בסבון, אינך צריכה להכשיר את הצלחת.
שאלה: סוגי פטריות לרפואה: 1. ישנם לא מעט סוגי פטריות.ישנם כאלה שגדלות ביערות ויש כאלה שללא התערבות בני אדם לא היו קיימות,כגון: פטריית תה,פטריית חלב,וכן פטריית אורז ים הודי (אם תרגמתי נכון). האם כל הסוגים הנ"ל כשרים? להדגיש-משתמשים בהם לצורך רפואה בעיקר. 2. האם שיטות ריפוי מהמזרח כשרות ליהודים? למשל, אם בספר כתוב שצריך להגיד מנטרה מסויימת (מילה או שילוב מילים פעם אחר פעם), ללא כוונה כלשהי, האם זה נחשב כע"ז?
תשובה: הפטריה בפני עצמה אין בה בעיות שהיא גדולי קרקע (אלא א"כ יש בה חרקים, לא נבדק). המצע גידול בתה הוא תה וסוכר, ובחלב הוא חלב, כל אלו דברים מותרים שאין בהם בעיות הלכתיות. ועל כן אם כל התהליך נעשה בבית אין כל בעיה. אם זה חומר קנוי בחנויות טבע, יש פעמים שיש תוספים שונים (אלכוהול וכו') ובהם אי אפשר לסמוך. אבל גידול ביתי אין בו כל איסור. לשאלת הרפואה שבדבר, שוב יש לציין בגידול ביתי אין איסור ואילו בנמכר בחנויות השאלה היא מה הוסיפו והאם אין בו מעמיד וכמו כן מה טעמו, ועל כן אי אפשר לענות ללא ידיעת כל הפרטים. אמירת מילה והתרכזות בה איננה עבודה זרה. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: קריאת לילד כשם סבתו בנוכחותה: קראנו לבתנו בשני שמות. שמה השני כשם אמי. האם ראוי לקרוא לבתי בשני השמות בנוכחות אמי?
תשובה: אם קוראים לילדה תמיד בשני שמות אין קפידא בזה, ורק אם קוראים לילדה בשם אחד והוא כשם הסבתא יש קפידא.
שאלה: נישואי ספרדייה ואשכנזי: אשתי הקפידה לשמור שש שעות בין בשר וחלב לפני הנישואין. אני מביתי שומר 3 שעות בין בשר לחלב. האם עליה להמשיך ולנהוג לשמור 6 שעות או לעבור לשמור 3 כמנהגי? ואם כן, האם עליה לעשות התרת נדרים?
תשובה: עם נשואי האשה היא מקבלת על עצמה את מנהגי בעלה. אין צורך לעשות התרת נדרים אך יש עושים כן. השינוי הוא בעיקר משום בית, אך בדברים שאינם מפריעים ל הבית, האישה יכולה להמשיך במנהגיה הקודמים. לשאלות נוספות בענייני מנהגי ספרדים ואשכנזים לחץ כאן.
שאלה: היהדות היא גזע?: האם היהדות היא גזע? האם יש בכלל מושג כזה "הגזע היהודי"? נכון שמוצאנו מאברהם יצחק ויעקב, אך מה בעניין כל הגרים בכל הדורות?
תשובה: היהדות היא אומה עם רוח מיוחדת שיש לה עבר עתיק ועתיד מופלא. הדרך לזכות באור היהדות הוא רק דרך זה שאדם נהיה חלק מן האומה. אדם יכול להיות חלק מן האומה משום שנולד כאחד מבני האומה. אולם במאמץ גדול יהודי יכול לבחור להמיר את אומתו ולפרוש מהאומה. תמיד יהיה לו כוח נסתר שידחוף אותו לחזור אולם אנו דנים על האדם לפי מה שהוא בפועל. אם הוא בוחר לעזוב אותנו אנו מתייחסים עליו בחומרה ולא מחוייבים להתייחס אליו כיהודי. מאידך יכול להיות גם מצב הפוך שאחד מגויי הארץ מתלהב מהאומה ומעם ישראל ובוחר להיות חלק מאיתנו. אנו מקבלים אותו בשמחה. מעלתו היא גדולה מאד. אנו מזכירים את הגרים בברכת על הצדיקים. גרי הצדק בזכותם הגאולה יכולה להתקרב. ודאי שיש משמעות לכך שאדם כבר נמצא דורות על גבי דורות הוא ואבותיו בתוך עם ישראל. אולם מצד הכוח הפנימי הנשמתי אין הבדל בין גרי הצדק לבין מי שבא ממשפחה מיוחסת.
שאלה: לקחת מזוזה כשעוברים דירה: האם מותר לקחת את המזוזה בזמן שעוברים דירה?
תשובה: אם השוכר הבא שידור בדירה זו הוא יהודי, אין להשאיר את הבית ללא מזוזות. ואם יש לו מזוזות מהודרות ורוצה לקחת אותם, יסיר המזוזות לבדיקה ואח"כ יחזיר במקומם מזוזות פשוטות יותר.
שאלה: צניעות לנשים נשואות: אני קוסמטיקאית. האם מותר לי לייפות נשים נשואות (לא דתיות) שלא כדי להתייפות בשביל בעליהן? למשל, לעשות פאן בשיער ולאפר אותן למטרת הרקדה, אירוע וכדומה.
תשובה: לנשים אין בעיה, שמותר לאשה להתייפות.
שאלה: תרומות ומעשרות במרפסת הבית: האם ירקות או פירות הגדלים במרפסת או בתוך בית חייבים במעשרות?
תשובה: ירקות בבית מפרישים בלא ברכה, במרפסת פתוחה יש להפריש (אם הדירה בגבולות עולי בבל). בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: עגיל באוזן וגידול שיער על פי התורה: האם מותר לגבר לשים עגיל באוזן או בשאר מקומות, ואם לא, מדוע? הרי בתורה כתוב שהגברים הביאו את העגילים שלהם לחטא העגל וזה היה כידוע אחר מתן תורה. נא להרחיב ולחזק בנושא, אני הרבה חושב מזה ומבלבל אותי מאוד קשה לי! וכן מה הדין לגבר לגדל שיער בזמן הזה? נא להרחיב!
תשובה: יש איסור מהתורה של "לא ילבש" - שאדם לא יתייפה בקישוטי נשים. אני חושב שזה לא מתאים לגבר כזה דבר. לא כתוב מפורשות בתורה שהגברים הביאו עגילים ונזמים. יכול להיות שהם הביאו צמידים וכדומה. אומרים שהם לקחו מהנשים עגילים, אבל הם לא ענדו דברים כאלה.
שאלה: חזרת הש"ץ קצרה ותחנון: 1. האם מתי שאומרים חזרת הש"ץ קצרה יש מקום לא לומר תחנון אחרי זה או שאין לדברים יסוד? 2. האם תחנון אומרים במקום שאין ס"ת? ע"פ הבנתי מה שכתבו במקום שאין ספר תורה זה רק הנפילה על הזרוע אבל הטקסט עצמו אומרים אותו בכל מקרה, האם אני צודק?
תשובה: 1. תחנון לא קשור לצורת חזרת הש"ץ ואפילו אם עושים קצר יאמרו תחנון. 2. אומרים תחנון אבל לא נופלים אפים במקום שאין ספר תורה, חוץ מירושלים.
שאלה: ציור אשה ע"י גבר: אני לומדת בקורס אומנות שבו משתתפות נשים וגבר אחד (דתי), הוא נוהג לצייר כל מה שנמצא בסביבתו כולל הנשים שבקורס. האם מותר לי שאותו גבר יצייר אותי (ללא ידיעתי) או שעלי לבקש ממנו שלא לעשות כן?
תשובה: כיוון שאת לא עושה כלום אז זו רק בעיה שלו שהוא מצייר, אבל אין עליך מניעה, הרי בכל אופן יכול אדם לצלם אותך ללא ידיעתך, ולכן אין זה עניין שלך.
שאלה: שאלת "במה אדע כי אירשנה": בפרשת לך -לך מבטיח הקב"ה לאברהם אבינו להיות גוי גדול וכן את ארץ ישראל מספר פעמים. למרות הכל נשאלת השאלה, בפרק טו פסוק ח, " במה אדע כי אירשנה". האם אין הבטחתו של הקב"ה מספקת את אברהם? הוא צריך הוכחה מעשית? הרי זהו ניסיון אמונתי ממדרגה ראשונה - קושיא.
תשובה: לפי ח שאלתו של אברהם היתה "באיזה זכות נזכה לשבת בארץ ישראל?", ותשובת הקב"ה היתה "בזכות הקורבנות". כלומר, שאברהם לא הסתפק על עצם ההבטחה, אלא רצה להבין באיזה זכות. וכך מבאר רש"י על המקום. הקורבנות הם הזכות שבגללה זכו עם ישראל לרשת את ארץ ישראל כאילו בטבעיות, לפי חוקיות האלוקית מששת ימי בראשית. היום שאין לנו קורבנות, אז תפילות וקריאת פרשת הקרבנות הם כתחליף, כמו שהפסוק אומר "ונשלמה פרים - שפתינו".
שאלה: שימוש בתנור בחזקת בשרי: בעיקרון הייתי שואלת את הרב שלי, אבל אני מפחדת שיווצר לשון הרע (דרך אגב, האם יש בעיה לשאול שאלה הלכתית אם הרב יודע במי מדובר ועלול לצאת שם רע על הבית הורה מסויים?) אני אשכנזית ואצלנו בבית מחכים עד שהתנור יתקרר כדי לבשל חלבי אחרי בשרי. (ולא 24 שעות). ניסיתי לדבר עם ההורים בעדינות על העניין, אמא שלי הסבירה לי שישנה פסיקה שמקלה, ואבא שלי קצת צחק עלי. קראתי שאפשר לשים בתנור חומר מגעיל ולתת לזה להתבשל קצת (איזה חומר? כמה זמן?)- זה נכון בכלל? מכיוון שהם לא עומדים לשנות ממנהגם הייתי שמחה לדעת מה הדין לגבי האוכל שמתבשל בתנור? אם בישלנו לפני שבת עוף בתנור, חיכינו עד שהתנור יתקרר ולאחר מכן שמנו חלות לשבת- החלות בחזקת בשרי? מותר לאכול את החלה בסעודה שלישית עם חמאה? נגיד ובישלנו עוגיות, האם מותר לטבול את העוגיות בחלב? האם מותר לאכול ביס מהעוגיה ואז לשתות חלב?
תשובה: לכתחילה יש להמתין 24 שעות ולהסיק את התנור לפני האפיה הבאה עד שנייר ייחרך. בדיעבד ההסקה לבד מספיקה.
שאלה: נטילת ידים על מיני מאפה במשקין: האם צריך ליטול ידים כאשר אני מעוניין לאכול מאפים וטבול אותם במשקין חמים צוננים?
תשובה: בדבר שטיבולו במשקה בימינו - יש בזה מחלוקת הפוסקים. למעשה נוהגים היום כשיטת בעל התוספות יום טוב (וכן ידוע לי שפסקו כן בירושלים) שבימינו, שאנו בלאו הכי אנו טמאים, דבר שטיבולו במשקה לא נוטלים עליו ידים חוץ מליל הסדר, שהיא הפעם היחידה בשנה שבה אנו נוטלים ידים לפני טיבול הכרפס במי המלח. והטעם מפני שבליל הסדר אנו נוהגים כמו שהיו עושים בזמן הבית. אבל בשאר המקום אנו נוהגים שלא ליטול ידים לפני דבר שטיבולו במשקה. אמנם זה לא לכל השיטות, ויש שמחמירים.
שאלה: גידול חיות בני מין אחד: האם ישנה בעיה לגדל שני צפורים זכרים או שתי נקבות באותו כלוב או שמא חייבים לנסות לזווג אותם?
תשובה: איני רואה בכך בעיה כלל.
שאלה: מעלת אישה "שנייה": הבנתי מהרמב"ן לפרשת ויצא ומהגמרא בסנהדרין כי יש חשיבות מיוחדת לנישואין ראשונים (הרמב"ן משתמש במונח מי שהאיש "יודע" ראשונה) כיוון ש"אשת נעורים" היא הכי אהובה וחשובה (הדבר נאמר לגבי העובדה שרחל הפסידה להיחשב האישה "הראשונה"). האם זה נכון? האם יש לכך השלכות מעשיות, לא רק הלכתיות, אלא גם "קבליות" מבחינת הקשר הנשמתי בין בני הזוג? (במה מותר אישה ראשונה מאישה שנייה?) והאם זה אומר שעדיף לאישה להתחתן עם רווק ולא עם גרוש כי אז בעצם היא מוותרת על מעמד מסוים שיש רק לאישה ראשונה או על הטבות מסוימות? (למשל כתוב שמזבח בוכה על מי שמגרש אשתו ראשונה דווקא, ולא על נשים אחרות או שהבנתי שגם בעולם הבא איש קשור לגרושתו ועליו לזונה). אשמח לתשובה מפורטת שתבהיר את העניין הזה על כל צדדיו.
תשובה: שני צדדים בונים את החיים המוצלחים: אחד הוא טבע האדם ואופיו כפי שנקבע ע"י יוצרו, והשני הוא כח הבחירה הנמשך משכל האדם. הקשר עם אישה ראשונה הוא בהתאם לטבע הבריא שנברא באדם ולנטיות הראשונות שהתעוררו בו. על כן גירוש של אישה ראשונה דומה לפגיעה במזבח שהוא המקשר את עם ישראל הפונה אל אלוקיו. אמנם פעמים שיש מצב לא בריא כמו בגידה או מעילה באמון, שבלית ברירה חייבים להתעלם מהרגש הראשוני ואז צריך להתאמץ יותר כדי להגיע עם הבחירה השכלית להישגים דומים לאלו שהיו בטבע הראשון. וישנם גם מקרים שהזיווג השני הצליח יותר מהראשון - כך נולד שלמה המלך מבת שבע, ולא ממיכל בת שאול שאהבה את דוד אהבה ראשונה. יתכן, ואילו לא הרחיק שאול בכח את מיכל מדוד- היו זוכים להצלחה גדולה שהיתה מקשרת את מלכות דוד למלכות שאול ומונעת צרות רבות. על כן - ברור שנישואים בין רווק לרווקה הם עדיפים רק אם שני בני הזוג הם מתוקנים במידותיהם ובשכלם. אבל במקום שיש אישיות דגולה שקודם לכן היתה גרושה או אלמנה היא עדיפה על רווקה שאיננה קרובה למעלתה.
שאלה: טעות בקדרה חלבי-בשרי: הכנתי רוטב של פסטות עם גבינה בתוך קדרה בשרית ואחרי שאכלתי הבחנתי שלא השתמשתי בכלי הנכון. עכשיו אני רוצה לדעת מה אני צריכה לעשות עם הכלים. להלן תהליך הכנת התבשיל שלי: 1 חתכתי את הבצל עם סכין חלבי. 2 ערבבתי בצל ושום עם שמן בתוך הקדרה הבשרית (כדי שהבצל ייקח צבע). 3 הוספתי רסק עגבניות ותבלינים ובישלתי את הכל 10 דקות. 4 שמתי פסטות עם הרוטב בתוך קערה. 5 אכלתי בתוך כלים חלביים. להלן סוג הכלים שהשתמשתי בהם: קדרה Tefal בשרית שלא השתמשנו בה עם בשר לפני יומיים. קערה פלסטית קשיחה (לא חד פעמית) לא בת יומו חלבית. צלחות פלסטית קשיחה בת יומו חלבי. ערבוב התבשיל בתוך הקדרה עם כף עץ בת יומו חלבי. סכו ם ברזל חלבי. רציתי עכשיו לדעת מה אני צריכה לעשות עם כל אחד מהכלים האלה.
תשובה: הכלים הבשריים שבהם בישלת את הרוטב טעונים הגעלה בכלי ראשון. הכלים שבהם השתמשת בקר או בכלי שני די בשטיפה.